钦定古今图书集成/明伦汇编/闺媛典/第351卷 > 顺圣太后徐氏〈翊圣太妃附〉
## 钦定古今图书集成/明伦汇编/闺媛典/第351卷 > 顺圣太后徐氏〈翊圣太妃附〉

按《十国春秋》：顺圣太后徐氏，唐眉州刺史徐耕女也。
耕性仁恕，当田令孜、陈敬瑄守成都日，耕为内外都
指挥使，所全活常至数千人。令孜谓之曰：“公掌生杀，
而不刑一人，有异志邪？”耕不得已，夜戮俘囚数人以
复命。耕有二女，皆国色，相工语耕曰：“公不久当大富
贵。”因出二女相之。相工曰：“青城山王气彻天，不十年
有真人乘运，此女当作后妃，君贵由二女致也。”长女
即太后。太后事高祖为贤妃，与妹淑妃皆以色进，专
房用事，交结宦官唐文扆等，干与外政。太子元膺之
死，高祖以雅王宗辂类己，信王宗杰才敏，拟择一人
立之。而贵妃欲立其子郑王，即后主是也。使文扆讽
宰相张格赞成之，后主遂得立。及嗣位，尊贤妃为顺
圣皇太后，淑妃为翊圣皇太妃。耕亦累官为骠骑大
将军。太后、太妃各出教令卖官，自刺史以下，每一官
阙，必数人并争而入钱，多者得之。又日挟后主游宴
贵臣之家，或周览近郡名胜，如丈人观、金华宫、三学
山诸地，饮酒赋诗，所费不赀。常游青城山，宫人衣服
皆画云霞，飘然望之若仙。后主自作《甘州曲》以述其
状，卒用是败。唐师入汉州，后主驰驿召唐臣李严，引
太后见之，且以为托，已而归唐。唐庄宗遣向延嗣族
诛王氏于秦川驿，太后临刑呼曰：“吾儿以国迎降，反
以为戮，信义俱弃，吾知尔祸不旋踵矣。”淑妃宫中称
为花蕊夫人，亦曰小徐妃。光天元年夏六月，尊为皇
太妃。咸康元年，随后主降唐。明年，李继曮等部送入
洛，行至天回驿，太妃与太后赋诗，“凄惋”不可听。已而
秦川之祸，与太后同毕命焉。